**SELETUSKIRI**

**Jõelähtme Vallavolikogu määruse eelnõu „Jõelähtme Vallavolikogu 15.04.2021 määruse nr 75 „Toimetulekut soodustavate sotsiaaltoetuste maksmise kord“ muutmine juurde**

1. **Sissejuhatus ja eelnõu eesmärk**

Käesoleva eelnõu ja seletuskirja koostas sotsiaalnõunik Kristiina Välba (telefon 605 4860, e-post kristiina.valba@joelahtme.ee).

Käesoleva määruse muudatused on tingitud eelkõige üleüldistest hinnatõusudest. Sotsiaaltoetused on mõeldud üksikisikule või leibkonnale toimetuleku soodustamiseks. Toetuse saamiseks peab taotleja oma abivajadust tõendama erinevate määruses märgitud dokumentidega. Käesoleva määrusega muudetakse kahe toetuse liigi määrasid.

1. **Ülevaade määruses tehtavatest muudatustest**

Määruse § 5 lõike 2 punkti 1 puhul on tegemist toetusega lastega peredele ning määrusega muudetakse lastele riiete ja jalanõude ostmiseks ette nähtud toetuse määra 80 eurolt kuni 120 euroni. Toetust on võimalik taotleda üks kord kalendriaasta jooksul, lisaks on võimalik saada sama toetust põhikooli või gümnaasiumi lõpetamiseks isegi kui pere on antud toetust juba saanud.

Määruse § 6 on küttetoetus, mida makstakse eluaseme küttega seotud kulutuste osaliseks hüvitamiseks ja ajutisest majandusraskusest ülesaamiseks. Toetust makstakse kuludokumendi alusel ning käesoleval hetkel on toetuse määraks 100 eurot. Võttes arvesse küttekulude – nii tahke- kui kaugkütte – hüppelist kasvu, on vajalik tõsta antud toetuse suurus kuni 200 euroni kalendriaasta jooksul. Kindlasti puudutab antud toetuse tõus eriti tahkekütte – puit, brikett jms – kasutajaid.

Valdavalt on eelmistel aastatel küttetoetust taotlenud puudega inimesed ning eakad 2021.a. on rahuldatud 4 küttetoetuse avaldust ning 2020.a. 7 küttetoetuse avaldust. Käesoleval aastal on eraldatud küttetoetust viiele inimesele.

**II Mõju eelarvele**

Hetkel on 1. lisaeelarvega taotletud juurde 3600 eurot eelkõige küttetoetuse kompenseerimiseks elanikele, kes käesoleval aastal seda toetust veel taotlema peaksid. Arvestusega, et küttetoetuse määr tõuseb 200 euroni on lisatava summaga võimalik toetada kuni 18 taotlejat.

Kristiina Välba

sotsiaalnõunik